
JAVNI POZIV
za prijem korisnika – inkubanata u Poslovni inkubator

Razvojno-garantni fond Brčko distrikta BiH (u daljem tekstu: RGFBD), u okviru aktivnosti usmjerenih na razvoj preduzetništva, podršku novoosnovanim poslovnim subjektima i unapređenje poslovnog ambijenta u Brčko distriktu BiH, raspisuje:
JAVNI POZIV ZA PRIJEM KORISNIKA – INKUBANATA 
U POSLOVNI INKUBATOR
Napomena: Izrazi koji su u ovom Javnom pozivu navedeni u jednom gramatičkom rodu odnose se jednako na lica svih rodova.
1. OPIS JAVNOG POZIVA
Poslovni inkubator predstavlja oblik institucionalne i infrastrukturne podrške namijenjen licima koja pokreću vlastiti posao, novoosnovanim poslovnim subjektima i preduzetnicima koji se nalaze u ranoj fazi razvoja poslovanja.
Ovim Javnim pozivom RGFBD želi omogućiti odabranim korisnicima povoljnije uslove za pokretanje, razvoj i stabilizaciju poslovnih aktivnosti kroz korištenje kancelarijsko-poslovnog prostora, zajedničke infrastrukture, tehničke i administrativne podrške, poslovnog savjetovanja, mentorstva i drugih raspoloživih usluga Poslovnog inkubatora.
Program je usmjeren na:
· podsticanje razvoja novih poslovnih inicijativa;
· povećanje održivosti novoosnovanih poslovnih subjekata;
· smanjenje početnih troškova poslovanja;
· unapređenje znanja i poslovnih kapaciteta korisnika;
· stvaranje novih radnih mjesta;
· razvoj inovativnih i tržišno održivih poslovnih ideja;
· povezivanje preduzetnika sa institucijama, privredom i drugim izvorima podrške;
· doprinos lokalnom ekonomskom razvoju Brčko distrikta BiH.
Posebna pažnja prilikom izbora korisnika biće posvećena mladim preduzetnicima, ženama, osobama sa invaliditetom, teško zapošljivim licima, pripadnicima ranjivih i marginalizovanih kategorija stanovništva, kao i poslovnim idejama koje doprinose prioritetima razvoja Brčko distrikta BiH.
Podrška kroz Poslovni inkubator može trajati najmanje 6, a najduže 36 mjeseci, u zavisnosti od stepena razvoja poslovnog subjekta, njegovih potreba, rezultata periodičnih evaluacija i raspoloživih kapaciteta Poslovnog inkubatora.
Međusobna prava i obaveze RGFBD-a i odabranih korisnika detaljnije će se urediti ugovorom o korištenju usluga Poslovnog inkubatora.
2. DEFINICIJE
Poslovni inkubator
Poslovni inkubator predstavlja organizovan oblik podrške preduzetnicima i poslovnim subjektima u početnoj ili ranoj fazi razvoja poslovanja, kroz obezbjeđivanje fizičkog prostora, tehničkih resursa, administrativnih, savjetodavnih, edukativnih i drugih usluga.
Poslovni inkubator nalazi se na adresi M. Malića i I. Džindića br. 4, 76100 Brčko distrikt BiH i raspolaže kapacitetima za istovremeno pružanje podrške većem broju fizičkih i pravnih lica.
Inkubant
Inkubant je fizičko ili pravno lice koje je, nakon provedenog postupka po ovom Javnom pozivu, odabrano za korištenje usluga Poslovnog inkubatora i sa RGFBD-om zaključilo odgovarajući ugovor.
Inkubant ima poslovnu ideju, poslovni plan ili već registrovanu poslovnu djelatnost sa potencijalom za razvoj, te koristi infrastrukturnu, administrativnu, stručnu i drugu raspoloživu podršku Poslovnog inkubatora radi osnivanja, razvoja i stabilizacije poslovanja.
Aplikant
Aplikant je fizičko ili pravno lice koje je podnijelo prijavu na ovaj Javni poziv.
3. CILJ JAVNOG POZIVA
Cilj Javnog poziva je stvaranje povoljnijih uslova za pokretanje i razvoj poslovnih poduhvata na području Brčko distrikta BiH.
Kroz korištenje Poslovnog inkubatora RGFBD želi omogućiti preduzetnicima u početnoj fazi poslovanja pristup poslovnom prostoru, infrastrukturi, stručnoj podršci, savjetovanju, poslovnim kontaktima i drugim resursima koji mogu doprinijeti njihovom uspješnijem razvoju.
Poslovni inkubator treba da djeluje kao razvojni mehanizam kojim se:
· povećava stopa opstanka novoosnovanih poslovnih subjekata;
· podstiče samozapošljavanje i preduzetništvo;
· jačaju poslovne i upravljačke kompetencije korisnika;
· razvijaju inovativne poslovne ideje;
· olakšava pristup tržištu i izvorima finansiranja;
· podstiče stvaranje novih radnih mjesta;
· doprinosi dugoročnom ekonomskom razvoju Brčko distrikta BiH.
4. ŠTA SE NUDI KROZ PROGRAM POSLOVNE INKUBACIJE?
Odabranim inkubantima RGFBD će, u skladu sa raspoloživim kapacitetima Poslovnog inkubatora i uslovima definisanim ugovorom, omogućiti sljedeće oblike podrške:
a) Korištenje kancelarijsko-poslovnog prostora
Korištenje odgovarajućeg kancelarijskog i poslovnog prostora u okviru Poslovnog inkubatora.
Raspored i veličina prostora koji se dodjeljuje pojedinačnom korisniku određuju se u skladu sa raspoloživim kapacitetima, prirodom djelatnosti i stvarnim potrebama korisnika.
b) Pokrivanje troškova korištenja prostora
U okviru programa mogu biti pokriveni troškovi zajedničkih komunalnih usluga nastali korištenjem Poslovnog inkubatora, uključujući:
· električnu energiju;
· grijanje;
· vodu;
· odvoz otpada;
· zajedničko održavanje objekta;
· druge zajedničke režijske troškove.
c) Korištenje zajedničkih resursa i opreme
Inkubantima će, u skladu sa raspoloživim mogućnostima, biti omogućeno korištenje:
· internet konekcije;
· sale za sastanke i prezentacije;
· štampača;
· skenera;
· fotokopir aparata;
· projektora;
· računarske i druge raspoložive zajedničke opreme.
d) Administrativna podrška
Korisnicima može biti omogućeno:
· korištenje adrese Poslovnog inkubatora kao sjedišta poslovnog subjekta, u skladu sa važećim propisima i ugovorom;
· korištenje poštanskog sandučeta;
· prijem službene pošte;
· druga administrativna podrška u skladu sa raspoloživim kapacitetima.
e) Stručna i savjetodavna podrška
RGFBD će korisnicima, direktno ili putem angažovanih stručnih lica i partnerskih organizacija, u skladu sa mogućnostima omogućavati:
· savjetovanje u oblasti razvoja poslovne ideje;
· podršku pri izradi i unapređenju poslovnog plana;
· poslovno i finansijsko planiranje;
· savjetovanje u vezi sa razvojem tržišta;
· informacije o dostupnim javnim pozivima, programima podrške i izvorima finansiranja;
· podršku u pripremi projektnih i poslovnih prijava;
· podršku pri izradi poslovnih prezentacija;
· povezivanje sa potencijalnim partnerima, kupcima i drugim relevantnim subjektima;
· edukacije, radionice i mentorsku podršku.
f) Održavanje zajedničkih prostora
RGFBD obezbjeđuje redovno održavanje zajedničkih prostorija i infrastrukture Poslovnog inkubatora, uključujući redovne, nužne i hitne popravke koje nisu prouzrokovane krivicom pojedinačnog korisnika.
Inkubant je dužan da o svom trošku nadoknadi ili popravi štetu na prostoru, inventaru ili opremi koju je sam prouzrokovao.
5. OBAVEZE INKUBANATA
Odabrani korisnici obavezni su:
· koristiti dodijeljeni prostor namjenski;
· poštovati kućni red Poslovnog inkubatora;
· savjesno koristiti zajedničku opremu i infrastrukturu;
· omogućiti RGFBD-u praćenje razvoja poslovanja;
· dostavljati informacije potrebne za periodičnu evaluaciju;
· aktivno učestvovati u procesu poslovne inkubacije;
· blagovremeno obavještavati RGFBD o značajnim promjenama u vezi sa poslovanjem;
· poštovati odredbe ugovora o korištenju usluga Poslovnog inkubatora.
Prava stečena na osnovu ovog Javnog poziva ne mogu se prenijeti na drugo fizičko ili pravno lice bez prethodne pisane saglasnosti RGFBD-a.
6. PRAVO UČEŠĆA
Na Javni poziv mogu se prijaviti fizička i pravna lica koja imaju prebivalište, odnosno registrovano sjedište ili namjeru registracije poslovnog subjekta na području Brčko distrikta BiH, u skladu sa uslovima ovog Javnog poziva.
Aplikant mora ispunjavati najmanje jedan od sljedećih uslova:
1.	da je registrovao samostalnog preduzetnika (s.p.) ili društvo sa ograničenom odgovornošću (d.o.o.) najranije 36 mjeseci prije dana objavljivanja Javnog poziva;
2.	da se u vrijeme trajanja Javnog poziva nalazi u postupku registracije s.p. ili d.o.o.;
3.	da ima razvijenu poslovnu ideju i namjerava registrovati s.p. ili d.o.o. najkasnije u roku od šest mjeseci od dana prijema u Poslovni inkubator.
Za fizička lica uslov je prebivalište na području Brčko distrikta BiH.
Za pravna lica i preduzetnike poslovna djelatnost koja se inkubira mora biti registrovana, odnosno mora biti planirana za registraciju na području Brčko distrikta BiH.
7. NEPRIHVATLJIVE DJELATNOSTI
Pravo učešća na Javnom pozivu nemaju aplikanti čija se postojeća ili planirana djelatnost pretežno odnosi na:
· proizvodnju ili trgovinu duvanom i duvanskim proizvodima;
· proizvodnju ili trgovinu alkoholnim pićima;
· igre na sreću i klađenje;
· djelatnosti zabranjene važećim propisima;
· djelatnosti koje zbog svoje prirode nije moguće adekvatno obavljati u prostorijama Poslovnog inkubatora;
· druge djelatnosti koje nisu kompatibilne sa namjenom i kapacitetima Poslovnog inkubatora.
RGFBD zadržava pravo da, prilikom administrativne provjere prijave, procijeni tehničku i funkcionalnu kompatibilnost određene djelatnosti sa raspoloživim prostorom Poslovnog inkubatora.
8. NAČIN PRIJAVE
Za prijavu na Javni poziv potrebno je popuniti Obrazac A – Prijava na Javni poziv za prijem korisnika – inkubanata u Poslovni inkubator RGFBD-a, koji predstavlja sastavni dio Javnog poziva.
Aplikanti – registrovana pravna lica i samostalni preduzetnici dostavljaju:
· rješenje o registraciji;
· dokaz o radnom statusu vlasnika/osnivača, ukoliko je relevantno;
· dokumentaciju kojom se dokazuju podaci navedeni u prijavi;
· dokumentaciju kojom se dokazuje pripadnost određenoj kategoriji za koju se ostvaruju dodatni bodovi, ukoliko je primjenjivo;
· drugu dokumentaciju predviđenu prijavnim obrascem.
Aplikanti – fizička lica dostavljaju:
· kopiju lične karte;
· uvjerenje o prebivalištu;
· potvrdu Zavoda za zapošljavanje Brčko distrikta BiH o vođenju na aktivnoj evidenciji nezaposlenih, ukoliko je relevantno;
· dokumentaciju kojom se dokazuje pripadnost određenoj kategoriji za koju se ostvaruju dodatni bodovi, ukoliko je primjenjivo;
· drugu dokumentaciju kojom se potvrđuju navodi iz prijave.
RGFBD može od aplikanta zatražiti na uvid originalnu dokumentaciju prije donošenja konačne odluke ili zaključivanja ugovora.
9. KRITERIJUMI ZA BODOVANJE
Odabir korisnika vršiće se prema sljedećim kriterijumima:
1.	stepen razvoja potencijalnog inkubanta;
2.	usklađenost poslovne ideje sa razvojnim prioritetima Brčko distrikta BiH;
3.	društveni kriterijum;
4.	ekološki kriterijum.
Maksimalan broj bodova iznosi 150 bodova.
9.1. STEPEN RAZVOJA POTENCIJALNOG INKUBANTA
Maksimalno: 35 bodova
· s.p. ili d.o.o. osnovan u posljednjih 12 mjeseci – 30 bodova
· poslovni subjekt je u postupku registracije – 20 bodova
· aplikant će registrovati poslovni subjekt u narednih šest mjeseci – 10 bodova
· aplikant je korisnik javnog, razvojnog ili drugog verifikovanog programa podrške samozapošljavanju ili razvoju preduzetništva – dodatnih 5 bodova
9.2. USKLAĐENOST POSLOVNE IDEJE SA RAZVOJNIM PRIORITETIMA
Maksimalno: 35 bodova
· djelatnost ili poslovna ideja doprinosi realizaciji dvije ili više mjera iz važeće Strategije razvoja Brčko distrikta BiH ili druge usvojene sektorske strategije – 30 bodova
· doprinosi realizaciji jedne konkretne mjere – 20 bodova
· ima potencijal da doprinese realizaciji razvojnih prioriteta i mjera – 10 bodova
· poslovna ideja je dodatno utemeljena na relevantnim razvojnim dokumentima Brčko distrikta BiH i/ili Bosne i Hercegovine – dodatnih 5 bodova
9.3. DRUŠTVENI KRITERIJUM
Maksimalno: 60 bodova
· aplikant je osoba sa invaliditetom ili osoba sa poteškoćama u razvoju – 30 bodova
· aplikant je mlada osoba ili žena – 15 bodova
· aplikant pripada romskoj nacionalnoj manjini – dodatnih 10 bodova
· aplikant pripada kategoriji teško zapošljivih lica prema kriterijumima Zavoda za zapošljavanje Brčko distrikta BiH – dodatnih 5 bodova
Pod mladom osobom smatra se lice koje pripada starosnoj kategoriji mladih u skladu sa važećim propisima Brčko distrikta BiH.
9.4. EKOLOŠKI KRITERIJUM
Maksimalno: 20 bodova
· poslovna ideja značajno doprinosi zaštiti životne sredine kroz inovativna rješenja, cirkularnu ekonomiju ili održivo korištenje resursa – 15 bodova
· poslovna ideja djelimično doprinosi zaštiti životne sredine i sadrži elemente inovativnosti ili cirkularne ekonomije – 10 bodova
· poslovna ideja ima mogućnost prilagođavanja i integracije ekološki održivih rješenja – 5 bodova
· poslovna ideja direktno se oslanja na ciljeve i mjere relevantnih strateških dokumenata iz oblasti zaštite životne sredine – dodatnih 5 bodova
Ekološki štetne tehnologije i djelatnosti koje nisu u skladu sa važećim propisima neće biti podržane.
10. POSTUPAK ODABIRA
RGFBD će za potrebe provođenja Javnog poziva imenovati Komisiju za ocjenu i odabir korisnika, koju čine najmanje tri člana.
Članovi Komisije prije početka ocjenjivanja potpisuju izjavu o nepristrasnosti i nepostojanju sukoba interesa.
U slučaju postojanja sukoba interesa, član Komisije neće učestvovati u razmatranju i ocjenjivanju konkretne prijave.
Komisija će izvršiti:
1.	administrativnu provjeru prijava;
2.	provjeru ispunjenosti eliminatornih uslova;
3.	ocjenjivanje prijava prema kriterijumima Javnog poziva;
4.	formiranje preliminarne rang-liste;
5.	dostavljanje prijedloga RGFBD-u.
Komisija odluke nastoji donositi konsenzusom.
Ukoliko članovi Komisije imaju različite ocjene u okviru kriterijuma kod kojih je potrebna stručna procjena, konačan broj bodova može se utvrditi na osnovu prosječne vrijednosti dodijeljenih bodova.
11. KRITERIJUMI U SLUČAJU ISTOG BROJA BODOVA
Ukoliko dva ili više aplikanata ostvare jednak ukupan broj bodova, prednost će se utvrđivati prema sljedećem redoslijedu:
1.	veći broj bodova ostvaren po kriterijumu stepena razvoja poslovnog subjekta;
2.	veći broj bodova ostvaren po kriterijumu usklađenosti sa razvojnim prioritetima;
3.	pripadnost većem broju prioritetnih društvenih kategorija;
4.	dužina perioda provedenog na aktivnoj evidenciji Zavoda za zapošljavanje Brčko distrikta BiH, ukoliko je relevantno;
5.	vrijeme podnošenja potpune prijave.
12. PRELIMINARNA I KONAČNA RANG-LISTA
Nakon završetka ocjenjivanja RGFBD će objaviti preliminarnu rang-listu aplikanata.
Aplikant može podnijeti obrazloženi prigovor na preliminarnu rang-listu u roku utvrđenom ovim Javnim pozivom.
Prigovor se može odnositi na način primjene kriterijuma i utvrđeni broj bodova, ali se nakon isteka roka za podnošenje prijava ne može koristiti za naknadno mijenjanje prijave ili dostavljanje dokumentacije kojom se dokazuju činjenice koje nisu bile navedene u prvobitnoj prijavi.
Nakon razmatranja blagovremeno podnesenih prigovora, RGFBD donosi i objavljuje konačnu rang-listu korisnika.
Ukoliko odabrani aplikant:
· odustane od prijave;
· odbije zaključiti ugovor;
· ne izvrši registraciju poslovnog subjekta u ugovorenom roku;
· ili se utvrdi da podaci iz prijave nisu tačni,
RGFBD može ponuditi mjesto u Poslovnom inkubatoru sljedećem aplikantu prema redoslijedu sa konačne rang-liste.
13. ZAKLJUČIVANJE UGOVORA
Sa odabranim aplikantima RGFBD zaključuje Ugovor o korištenju usluga Poslovnog inkubatora.
Ugovorom će se naročito urediti:
· trajanje inkubacije;
· prostor koji se daje na korištenje;
· dozvoljena namjena prostora;
· obim podrške;
· prava i obaveze korisnika;
· prava i obaveze RGFBD-a;
· način korištenja zajedničke opreme i prostorija;
· praćenje rezultata poslovanja;
· periodične evaluacije korisnika;
· odgovornost za štetu;
· razlozi za prijevremeni prestanak korištenja prostora;
· uslovi izlaska iz Poslovnog inkubatora.
Prvobitni period korištenja može se odrediti na najmanje šest mjeseci, uz mogućnost produženja, na osnovu rezultata korisnika, periodične evaluacije i raspoloživih kapaciteta, do maksimalnog ukupnog perioda od 36 mjeseci.
14. PRAĆENJE I EVALUACIJA INKUBANATA
RGFBD će tokom trajanja poslovne inkubacije pratiti razvoj korisnika i rezultate njihovog poslovanja.
Evaluacija može obuhvatiti:
· status registracije poslovnog subjekta;
· realizaciju poslovnog plana;
· razvoj prihoda i tržišta;
· broj zaposlenih;
· razvoj proizvoda i usluga;
· korištenje dostupnih programa podrške;
· izvršavanje ugovornih obaveza;
· aktivno korištenje usluga Poslovnog inkubatora;
· plan daljeg razvoja poslovanja.
Rezultati evaluacije mogu biti osnov za nastavak, produženje ili prestanak korištenja usluga Poslovnog inkubatora.
15. PODNOŠENJE PRIJAVA
Prijavu na Javni poziv potrebno je dostaviti lično ili poštom na jedan od sljedećih načina:
1.Lično ili poštom
Na adresu
Poslovni inkubator Razvojno-garantnog fonda Brčko distrikta BiH
M. Malića i I. Džindića br. 4
76100 Brčko distrikt BiH
Sa naznakom:
„Prijava na Javni poziv za prijem korisnika – inkubanata u Poslovni inkubator – NE OTVARATI“
2. Elektronski
Popunjen i potpisan prijavni obrazac sa pratećom dokumentacijom može se dostaviti u jasno skeniranom obliku na:
info@rgfbd.com 
Predmet elektronske poruke: „Prijava – Poslovni inkubator RGFBD“
16. ROK ZA PODNOŠENJE PRIJAVA
Javni poziv ostaje otvoren od:
2.10.2026. godine
do:
25.10.2026. godine
Prijave dostavljene nakon isteka roka neće biti razmatrane.
Blagovremeno dostavljenom prijavom smatra se prijava koja je do isteka roka zaprimljena na jedan od načina utvrđenih ovim Javnim pozivom.
17. PITANJA I POJAŠNJENJA
Pitanja u vezi sa Javnim pozivom mogu se dostaviti najkasnije pet dana prije isteka roka za prijavu, putem e-mail adrese:
info@rgfbd.com 
RGFBD će relevantna pojašnjenja učiniti dostupnim putem svoje zvanične internet stranice:
www.rgfbd.com 
najkasnije tri dana prije zatvaranja Javnog poziva.
18. ZAVRŠNE ODREDBE
RGFBD zadržava pravo da izvrši izmjene i dopune Javnog poziva, produži rok za dostavljanje prijava ili obustavi postupak ukoliko za to postoje opravdani razlozi.
Sve izmjene Javnog poziva biće objavljene na isti ili jednako dostupan način kao i osnovni tekst Javnog poziva.
Podnošenjem prijave aplikant potvrđuje da je upoznat sa uslovima Javnog poziva i da ih prihvata.
Podnošenje prijave ne stvara obavezu RGFBD-a da aplikantu dodijeli prostor ili drugi oblik podrške.
RGFBD može prije zaključivanja ugovora izvršiti dodatnu provjeru podataka iz prijave i zatražiti originale ili ovjerene kopije relevantne dokumentacije.
RGFBD neće snositi troškove koje aplikant eventualno ima prilikom pripreme i dostavljanja prijave.
Podaci dostavljeni kroz prijavu koristiće se isključivo za potrebe provođenja Javnog poziva, praćenja poslovne inkubacije i drugih zakonom dozvoljenih svrha.
Javni poziv, prijavni obrazac, rang-liste, obavještenja i eventualne izmjene Javnog poziva objavljuju se putem zvaničnih komunikacionih kanala Razvojno-garantnog fonda Brčko distrikta BiH.

